Man vas ná vier se bylmoordeArgieffoto bloot ter illustrasie. (Foto: Andri Tambunan / AFP) ŉ 24-jarige man is in hegtenis geneem nadat vier familielede Donderdag met ŉ byl in die France-nedersetting naby Lusikisiki in die Oos-Kaap afgemaai is. Die oudste slagoffer is 69 jaar oud en die jongste maar vyf. Die polisie het hulle as Nomantombi Nobanda (69), Thembinkosi Nobanda (42), Nomhayaya Phatekile (38) en Olwande Phatekile (5) geïdentifiseer. Volgens brig. Tembinkosi Kinana, polisiewoordvoerder, is die verdagte ook ŉ familielid van die slagoffers. “ŉ Voorlopige ondersoek dui daarop dat die verdagte in sy kamer in dieselfde huis as die slagoffers was. Hy het glo na die ander vertrek gegaan waar die slagoffers gesit het en hulle met ŉ byl aangeval. Al die slagoffers is op die toneel dood,” het Kinana gesê. Ander inwoners het die polisie ontbied, onder hulle ŉ ooggetuie van die gebeure wat tydens die aanval ontsnap het. Die persoon is ongedeerd. “Die motief vir die moorde is nog onbekend. Die polisie het reeds met ŉ moordondersoek begin. Die verdagte is kort ná die voorval in dieselfde nedersetting in hegtenis geneem en die polisie het beslag gelê op die byl wat vermoedelik in die moorde gebruik is.” Die verdagte sou na verwagting vandag (Vrydag) in die Lusikisiki-landdroshof verskyn het.